En god nyhed for Norddjurs Kommune kan være lige det modsatte, mener Enhedslisten. Terma i Grenaa skal med stor sandsynlighed lave dele til de nye kampfly, som regeringen planlægger at købe. Det kan give op til 200 ekstra arbejdspladser, men kan også have andre konsekvenser.

- I USA har man set, at terrortruslen mod de fabrikker, der producerer krigsmateriel, er større end andre virksomheder. Derfor frygter vi, at truslen mod Terma og Grenaa eskalerer nu, siger byrådsmedlem for Enhedslisten i Norddjurs Kommune, Ulf Harbo, til tv2oj.dk.

F-35 kampfly sikrer op mod 500 arbejdspladser i Grenaa

Det er ikke noget nyt, at Terma producerer krigsmateriel, men med udsigten til den større ordre og mere fokus på virksomheden frygter byrådsmedlemmet, at risikoen for angreb stiger.

- Vi vil derfor opfordre til, at det nye fjendebillede undersøges til bunds, og det kan jo så betyde, at produktionen må flyttes ud til et sikkert område, forklarer Ulf Harbo.

Borgmester om arbejdspladser: Vi er forberedt

Hvis en flytning så betyder, at der alligevel ikke kommer flere arbejdspladser til Grenaa og Norddjurs, er det noget, man må leve med, mener Ulf Harbo.

- Det er en skam, men der er vigtigere ting på spil. Et terrorangreb i Grenaa er en del værre, lyder det fra ham.

Terma beskæftiger i dag omkring 300 medarbejdere, der altså kan få selskab af 200 nye kolleger med en større ordre på komponenter til kampfly.

Se mere om terrorfrygten i tv-indslaget øverst i artiklen.